stanford-oval/wikipedia huggingface dataset:
ไฟล์คอมพิวเตอร์
เนื้อหาไฟล์ > การจัดการข้อมูลในไฟล์

สารสนเทศในไฟล์คอมพิวเตอร์อาจประกอบด้วยกลุ่มสารสนเทศที่มีขนาดเล็กกว่า (ซึ่งมักเรียกว่า "ระเบียน" หรือ "บรรทัด") ซึ่งแตกต่างกันเป็นเอกเทศแต่มีลักษณะบางประการร่วมกัน ตัวอย่างเช่น ไฟล์ข้อมูลบัญชีค่าจ้างอาจมีสารสนเทศเกี่ยวกับรายชื่อลูกจ้างทั้งหมดในบริษัทและรายละเอียดของการจ่ายค่าจ้าง หมายความว่าแต่ละระเบียนในไฟล์มีข้อมูลลูกจ้างหนึ่งคน และทุกระเบียนก็มีลักษณะความเกี่ยวข้องกับการจ่ายค่าจ้างร่วมกัน สิ่งนี้เปรียบได้กับ การจัดเก็บข้อมูลการจ่ายค่าจ้างทั้งหมดลงในตู้เก็บเอกสารจำเพาะในสำนักงานที่ไม่มีคอมพิวเตอร์ ไฟล์ข้อความอาจประกอบด้วยข้อความหลาย ๆ บรรทัด ซึ่งสัมพันธ์กับบรรทัดที่ถูกพิมพ์ลงบนกระดาษ เป็นต้น ส่วนในทางอื่น ไฟล์อาจประกอบด้วยอิมเมจฐานสองที่กำหนดขนาดได้ (BLOB) หรือประกอบด้วยรหัสที่ทำงานได้ (ไฟล์กระทำการ)
วิธีการที่ข้อมูลสารสนเทศรวมกลุ่มเข้าด้วยกันเป็นไฟล์ล้วนขึ้นอยู่กับการออกแบบ สิ่งนี้นำไปสู่โครงสร้างไฟล์มากมายที่ถูกทำให้สูงหรือต่ำกว่ามาตรฐานเพื่อจุดประสงค์ทุกประเภทเท่าที่สามารถจินตนาการได้ ตั้งแต่โครงสร้างเรียบง่ายที่สุดไปจนถึงซับซ้อนที่สุด ไฟล์คอมพิวเตอร์ส่วนมากถูกใช้โดยโปรแกรมคอมพิวเตอร์ ซึ่งสร้าง แก้ไข หรือลบไฟล์ได้ตามความต้องการพื้นฐานของโปรแกรม โปรแกรมเมอร์ผู้สร้างโปรแกรมคือผู้ตัดสินใจว่าไฟล์อะไรบ้างที่จำเป็นต้องใช้ ใช้อย่างไร และตั้งชื่ออย่างไร
ในบางกรณี โปรแกรมคอมพิวเตอร์ก็จัดดำเนินการไฟล์ต่าง ๆ ที่ทำให้ผู้ใช้คอมพิวเตอร์สามารถมองเห็นได้ เช่นในโปรแกรมประมวลคำ ผู้ใช้สามารถจัดดำเนินการไฟล์เอกสารที่ตั้งชื่อโดยผู้ใช้เอง แม้เนื้อหาของไฟล์เอกสารถูกจัดเรียงในรูปแบบที่โปรแกรมประมวลคำเข้าใจ แต่ผู้ใช้ก็สามารถตั้งชื่อ กำหนดตำแหน่งของไฟล์ และจัดหากลุ่มสารสนเทศ (เช่นคำหรือข้อความต่าง ๆ) เพื่อเก็บบันทึกลงในไฟล์นั้น
โปรแกรมประยุกต์หลายโปรแกรมบรรจุไฟล์ข้อมูลรวมเป็นไฟล์เดียวเรียกว่าไฟล์เก็บถาวร (archive file) โดยใช้เครื่องหมายบ่งชี้ภายในเพื่อแยกแยะชนิดของสารสนเทศที่ต่างกันในนั้น ประโยชน์ของไฟล์เก็บถาวรคือลดจำนวนไฟล์เพื่อให้โอนย้ายได้ง่ายขึ้น ลดการพื้นที่การจัดเก็บข้อมูล หรือเพียงเพื่อจัดระเบียบไฟล์ที่ล้าสมัย บ่อยครั้งไฟล์เก็บถาวรต้องถูกแยกออกก่อนใช้งานคราวถัดไป
เนื้อหาไฟล์ > การดำเนินการไฟล์

ไฟล์ในคอมพิวเตอร์สามารถถูกสร้าง ย้าย แก้ไข ขยายขนาด ยุบขนาด และลบทิ้ง โดยส่วนมากโปรแกรมคอมพิวเตอร์ที่ทำงานการอยู่บนคอมพิวเตอร์เป็นผู้จัดกระทำการดำเนินการเหล่านี้ แต่ในขณะเดียวกันผู้ใช้คอมพิวเตอร์ก็สามารถจัดกระทำไฟล์ต่าง ๆ ตามต้องการได้ ยกตัวอย่างไฟล์ของไมโครซอฟท์ เวิร์ด โดยปกติจะถูกสร้างและแก้ไขด้วยโปรแกรมไมโครซอฟท์ เวิร์ด ตามความตอบสนองต่อคำสั่งของผู้ใช้ แต่ผู้ใช้ก็สามารถย้ายตำแหน่ง เปลี่ยนชื่อ หรือลบไฟล์เหล่านี้ได้โดยตรงด้วยโปรแกรมจัดการไฟล์เช่นวินโดวส์เอกซ์พลอเรอร์ (ในคอมพิวเตอร์วินโดวส์)
ในระบบปฏิบัติการแบบยูนิกซ์ กระบวนการต่าง ๆ ในพื้นที่ผู้ใช้ (user space) โดยปกติมิได้จัดการกับไฟล์เลยแม้แต่น้อย แต่ระบบปฏิบัติการได้จัดเตรียมระดับของการกำหนดสาระสำคัญ (abstraction) ไว้ให้ ซึ่งหมายความว่าการโต้ตอบเกือบทั้งหมดเกี่ยวกับไฟล์จากพื้นที่ผู้ใช้จะกระทำผ่านฮาร์ดลิงก์ ไฟล์ต่าง ๆ ในระบบปฏิบัติการดังกล่าวไม่มีชื่อเป็นของตัวเอง ดังนั้นฮาร์ดลิงก์จะทำหน้าที่เชื่อมโยงชื่อชื่อหนึ่งไปที่ไฟล์ (หรือไม่มีชื่อเลยก็ได้ซึ่งจะทำให้เป็นลิงก์ชั่วคราว) ทำให้กระบวนการสามารถจัดการกับชื่อเหล่านั้นเสมือนไฟล์ ตัวอย่างเช่น โปรแกรมหนึ่งในพื้นที่ผู้ใช้ไม่สามารถลบไฟล์โดยตรงได้ แต่มันสามารถลบลิงก์ไปยังไฟล์ได้ (โดยใช้คำสั่งเชลล์อาทิ rm หรือ mv ในกรณีลิงก์ไม่มีชื่อ เพียงออกจากโปรแกรม) และถ้าเคอร์เนลพบว่าไม่มีลิงก์ใด ๆ เชื่อมโยงมาที่ไฟล์แล้ว ไฟล์นั้นก็อาจถูกลบโดยเคอร์เนล ในความเป็นจริงแล้วเคอร์เนลเท่านั้นที่สามารถจัดการกับไฟล์ได้โดยตรง แต่มันก็เปิดรับการโต้ตอบทั้งหมดจากพื้นที่ผู้ใช้ด้วยไฟล์เสมือนที่ไม่เปิดเผยตัวตนต่อโปรแกรม
อรรถศาสตร์

แม้ว่าโปรแกรมต่าง ๆ จัดดำเนินการไฟล์ด้วยวิธีที่หลากหลายขึ้นอยู่กับระบบปฏิบัติการและระบบไฟล์ที่เกี่ยวข้อง การดำเนินการเกี่ยวกับไฟล์โดยทั่วไปมีดังนี้
การสร้างไฟล์ด้วยชื่อที่กำหนดให้
การตั้งค่าแอตทริบิวต์ที่ควบคุมการดำเนินการของไฟล์
การเปิดไฟล์เพื่อใช้เนื้อหาภายใน
การอ่านหรือการปรับปรุงเนื้อหานั้น
การส่งเนื้อหาปรับปรุงให้หน่วยเก็บบันทึกถาวร
การปิดไฟล์ซึ่งทำให้หมดสิทธิ์เข้าถึงจนกว่าจะเปิดไฟล์นั้นอีกครั้ง
การป้องกันไฟล์

ระบบคอมพิวเตอร์สมัยใหม่ส่วนมากได้จัดเตรียมวิธีการสำหรับป้องกันไฟล์จากความเสียหายทั้งโดยตั้งใจและไม่ตั้งใจ คอมพิวเตอร์ที่สามารถมีผู้ใช้ได้หลายคนนำสิทธิการเข้าถึงไฟล์มาใช้ควบคุมว่าใครจะสามารถแก้ไข ลบ หรือสร้างไฟล์และโฟลเดอร์ใดได้หรือไม่ได้ ตัวอย่างเช่น ผู้ใช้หนึ่ง ๆ อาจได้รับสิทธิการอ่านไฟล์หรือโฟลเดอร์หนึ่งเพียงอย่างเดียว แต่ไม่ให้แก้ไขหรือลบไฟล์หรือโฟลเดอร์นั้น หรือผู้ใช้อาจได้รับอนุญาตให้อ่านและแก้ไขไฟล์หรือโฟลเดอร์อื่น แต่ไม่ให้สั่งกระทำการไฟล์หรือโฟลเดอร์นั้นก็ได้ เป็นต้น สิทธิการเข้าถึงไฟล์อาจใช้สำหรับการอนุญาตให้ผู้ใช้จำเพาะบางรายสามารถเข้าถึงเนื้อหาของไฟล์หรือโฟลเดอร์ที่ต้องการ สิทธิการเข้าถึงไฟล์นี้ช่วยป้องกันการก้าวก่ายโดยไม่ได้รับอนุญาตหรือการทำลายสารสนเทศในไฟล์ และช่วยรักษาสารสนเทศส่วนบุคคลให้เป็นความลับจากผู้ใช้อื่นที่ไม่ได้รับอนุญาต
กลไกการป้องกันอีกอย่างหนึ่งที่ใช้ในคอมพิวเตอร์หลายระบบคือ ตัวบ่งชี้อ่านอย่างเดียว (read-only flag) เมื่อไฟล์ใดไฟล์หนึ่งตั้งตัวบ่งชี้นี้ (ซึ่งสามารถกระทำได้โดยโปรแกรมคอมพิวเตอร์หรือโดยผู้ใช้ที่เป็นมนุษย์) ไฟล์นั้นจะยังคงอ่านได้แต่แก้ไขไม่ได้ ตัวบ่งชี้นี้มีประโยชน์ในการป้องกันสารสนเทศวิกฤตมิให้ถูกแก้ไขหรือถูกลบ เช่นไฟล์พิเศษที่ถูกใช้โดยส่วนประกอบภายในของระบบคอมพิวเตอร์เท่านั้น บางระบบมี ตัวบ่งชี้ซ่อน (hidden flag) เพื่อซ่อนไฟล์บางไฟล์ไม่ให้เห็น ระบบคอมพิวเตอร์ใช้ตัวบ่งชี้นี้เพื่อซ่อนไฟล์ระบบที่สำคัญที่ผู้ใช้ทั่วไปไม่ควรเปลี่ยนแปลง
การเก็บบันทึกไฟล์

คำอธิบายที่กล่าวมาทั้งหมดข้างต้นเป็นมโนทัศน์ของไฟล์ที่นำเสนอต่อผู้ใช้หรือระบบปฏิบัติการระดับสูง อย่างไรก็ตามไฟล์ใด ๆ ที่มีจุดประสงค์อันมีประโยชน์จะต้องมีการสำแดงเชิงกายภาพบางประการนอกเหนือจากการทดลองทางความคิด นั่นคือไฟล์ (ซึ่งเป็นแนวคิดแบบนามธรรม) ในระบบคอมพิวเตอร์จะต้องมีความคล้ายคลึงทางกายภาพโดยแท้จริงถ้ามันต้องมีอยู่ทั้งสิ้น
ในบริบททางกายภาพ ไฟล์คอมพิวเตอร์ส่วนมากถูกบันทึกอยู่บนอุปกรณ์เก็บบันทึกข้อมูลบางชนิดเช่น ฮาร์ดดิสก์ ซึ่งมักจะเป็นแหล่งที่อยู่ที่ระบบปฏิบัติการทำงานและเป็นแหล่งเก็บบันทึกไฟล์ของมัน ฮาร์ดดิสก์เป็นรูปแบบหน่วยเก็บบันทึกไม่ลบเลือนที่ใช้กันอย่างแพร่หลายตั้งแต่ต้นคริสต์ทศวรรษ 1960  หากไฟล์บรรจุสารสนเทศเพียงชั่วคราวก็อาจเก็บบันทึกไว้ในแรม ไฟล์คอมพิวเตอร์ก็สามารถเก็บบันทึกได้บนสื่อชนิดอื่นได้ในบางกรณี อาทิแถบแม่เหล็ก แผ่นซีดี แผ่นดิจิทัลอเนกประสงค์ (ดีวีดี) ซิปไดรฟ์ ยูเอสบีแฟลชไดรฟ์ ฯลฯ
ไฟล์หลายไฟล์ในระบบปฏิบัติการแบบยูนิกซ์ไม่มีความเกี่ยวข้องโดยตรงกับอุปกรณ์เก็บบันทึกทางกายภาพ /dev/null เป็นตัวอย่างหนึ่งที่สำคัญที่สุด ไฟล์ทั้งหมดที่อยู่ภายใต้ /dev, /proc และ /sys ก็เช่นกัน สิ่งเหล่านี้สามารถเข้าถึงได้ในฐานะไฟล์ในพื้นที่ผู้ใช้ แต่ความจริงแล้วมันเป็นไฟล์เสมือนซึ่งเป็นวัตถุต่าง ๆ ภายในเคอร์เนลของระบบปฏิบัติการ
การสำรองข้อมูลไฟล์

เมื่อไฟล์คอมพิวเตอร์บรรจุสารสนเทศที่สำคัญอย่างยิ่ง กระบวนการสำรองข้อมูลจึงเกิดขึ้นเพื่อป้องกันอุบัติการณ์ที่อาจทำให้ไฟล์เสียหาย การสำรองข้อมูลไฟล์ตามความหมายอย่างง่ายคือการสำเนาไฟล์นั้นไปเก็บไว้ที่ตำแหน่งอื่นแยกต่างหาก ดังนั้นถ้ามีอุบัติการณ์บางอย่างเกิดขึ้นกับคอมพิวเตอร์หรือไฟล์เหล่านั้นถูกลบโดยไม่ตั้งใจ จะสามารถกู้คืนข้อมูลไฟล์นั้นกลับมาได้
การสำรองข้อมูลไฟล์กระทำได้หลายวิธี ระบบคอมพิวเตอร์ส่วนมากได้จัดเตรียมโปรแกรมอรรถประโยชน์เพื่อช่วยในกระบวนการสำรองข้อมูล ซึ่งอาจทำให้ใช้เวลานานหากมีไฟล์จำนวนมากที่ต้องการป้องกัน ไฟล์สามารถคัดลอกข้อมูลลงสื่อชนิดถอดได้อาทิแผ่นซีดีเขียนได้หรือเทปแม่เหล็ก การคัดลอกไฟล์ไปยังฮาร์ดดิสก์อื่นในคอมพิวเตอร์เครื่องเดียวกันช่วยป้องกันความเสียหายจากดิสก์หนึ่ง แต่ไม่เพียงพอที่จะป้องกันความเสียหายเมื่อคอมพิวเตอร์ทั้งเครื่องถูกทำลาย ดังนั้นการคัดลอกไฟล์ต้องกระทำบนสื่อชนิดอื่นที่สามารถถอดออกจากคอมพิวเตอร์ แล้วเก็บรักษาไว้ในที่ที่ปลอดภัยและอยู่ห่างจากคอมพิวเตอร์
วิธีการสำรองข้อมูลแบบ ปู่-พ่อ-ลูก (grandfather-father-son backup) คือการสำรองข้อมูลโดยอัตโนมัติสามสำเนา สำเนา ปู่ คือสำเนาที่เก่าที่สุดของไฟล์และสำเนา ลูก คือสำเนาปัจจุบัน
ระบบไฟล์และโปรแกรมจัดการไฟล์

วิธีการที่คอมพิวเตอร์จัดการ ตั้งชื่อ เก็บบันทึก และจัดดำเนินการไฟล์ต่าง ๆ เรียกโดยรวมว่าระบบไฟล์ คอมพิวเตอร์ส่วนมากมีระบบไฟล์อย่างน้อยหนึ่งระบบ คอมพิวเตอร์บางเครื่องอนุญาตให้ใช้ระบบไฟล์หลายระบบได้ ตัวอย่างเช่น คอมพิวเตอร์วินโดวส์รุ่นใหม่ใช้ระบบไฟล์ปกติคือเอ็นทีเอฟเอส (NTFS) แต่ก็ยังรองรับระบบไฟล์แฟต (FAT) ของเอ็มเอสดอสและวินโดวส์รุ่นเก่าด้วย ระบบไฟล์แต่ละระบบมีข้อดีข้อเสียของมันเอง แฟตแบบมาตรฐานอนุญาตให้ตั้งชื่อไฟล์เพียงแปดตัวอักษร (และส่วนขยายอีกสามตัวอักษร) โดยไม่มีช่องว่าง ในขณะที่เอ็นทีเอฟเอสอนุญาตให้ตั้งชื่อได้ยาวกว่าและสามารถมีช่องว่างได้ เช่นเราสามารถตั้งชื่อไฟล์ว่า "Payroll records" ในเอ็นทีเอฟเอส แต่เราจะถูกจำกัดให้ตั้งชื่อว่า payroll.dat ในแฟต เป็นต้น (เว้นแต่จะใช้วีแฟต ซึ่งเป็นส่วนขยายของแฟตที่ทำให้ตั้งชื่อไฟล์ยาวได้)
โปรแกรมจัดการไฟล์เป็นโปรแกรมอรรถประโยชน์ที่ช่วยให้ผู้ใช้จัดดำเนินการกับไฟล์ได้โดยตรง สามารถสร้าง ย้าย เปลี่ยนชื่อ ลบไฟล์และโฟลเดอร์ต่าง ๆ แม้ว่าโปรแกรมจะไม่อนุญาตให้เปิดอ่านเนื้อหาหรือเก็บบันทึกสารสนเทศในไฟล์ก็ตาม ระบบคอมพิวเตอร์ทุกระบบได้จัดเตรียมโปรแกรมจัดการไฟล์อย่างน้อยหนึ่งโปรแกรมสำหรับระบบไฟล์พื้นฐานของมันเอง เช่น วินโดวส์เอกซพลอเรอร์เป็นโปรแกรมจัดการไฟล์ที่ใช้กันโดยปกติในวินโดวส์ เป็นต้น
ดูเพิ่ม

บล็อก (หน่วยเก็บข้อมูล)
การจัดการไฟล์คอมพิวเตอร์
ลำดับชั้นข้อมูล
การอำพรางไฟล์
การคัดลอกไฟล์
การลบไฟล์
ไดเรกทอรี
โปรแกรมจัดการไฟล์
ชื่อไฟล์
ขนาดไฟล์
ระบบไฟล์
ฐานข้อมูลรายไฟล์
องค์ประกอบวัตถุ (วิทยาการคอมพิวเตอร์)
สำเนาชั่วคราว
แหล่งข้อมูลอื่น

Data Formats ไฟล์คอมพิวเตอร์ ที่เว็บไซต์ Curlie
ไฟล์ (แฟ้ม) บัตรเจาะรู
"ดิสก์ไฟล์" คู่หนึ่งของระบบคอมพิวเตอร์ไอบีเอ็ม 350
ไฟล์และโฟลเดอร์ที่จัดเรียงเป็นลำดับชั้น
ภูมิประเทศ

แผนที่แสดงความสูงและต่ำกว่าระดับน้ำทะเลของโลกในปัจจุบัน ข้อมูลจากศูนย์ข้อมูลธรณีฟิสิกส์แห่งชาติสหรัฐ TerrainBase Digital Terrain Model.
แผนที่แสดงความสูงของซิเอร์รา เนบาดา ประเทศสเปน
ภาพที่มีการใช้เฉดและสีที่แตกต่างกันไปตามภูมิประเทศ จากภารกิจ SRTM
 จากภาพแสดงให้เห็นโมเดลระดับความสูงของรอยเลื่อนอัลไพน์ ในประเทศนิวซีแลนด์ที่มีความยาวประมาณ 500 กม. ผาชันถูกขนาบด้วยเนินเขาขนาดใหญ่ระหว่างรอยเลือนและเทือกเขาแอลป์ตอนใต้ ด้านบนภาพคือทิศตะวันออกเฉียงเหนือ
ภูมิประเทศ เป็นลักษณะทางกายภาพทั้งในแนวดิ่งและแนวราบของพื้นผิว คำว่า ภูมิประเทศของพื้นสมุทร (bathymetry) เป็นคำที่ใช้สำหรับอธิบายความสูงต่ำหรือลักษณะทางกายภาพของพื้นที่ ๆ อยู่ใต้น้ำ ส่วนคำว่า ภูมิประเทศของพื้นโลก (hypsometry) ใช้อธิบายภูมิประเทศที่สัมพันธ์กับระดับน้ำทะเล (ความสูงเหนือระดับน้ำทะเล)
ในภูมิศาสตร์กายภาพ ภูมิประเทศคือลักษณะการวางตัวบนผิวดิน ปกติจะแสดงออกมาในรูปของความสูง ความชันและการวางตัวของลักษณะภูมิประเทศ ภูมิประเทศจะสงผลโดยตรงต่อการไหลของน้ำบนผิวดิน ภูมิประเทศที่มีขนาดใหญ่สามารถส่งผลต่อสภาพอากาศและรูปแบบภูมิอากาศได้
ความสำคัญ

มีหลายเหตุผลที่เราต้องทำความเข้าใจภูมิประเทศ:
ภุมิประเทศส่วนใหญ่เป็นตัวกำหนดความเหมาะสมในการตั้งถิ่นฐานของมนุษย์ เช่น การตั้งถิ่นฐานบริเวณที่ราบตะกอนน้ำพาเพื่อความเหมาะสมในการเพาะปลูก
ในด้านของ คุณภาพของสภาพแวดล้อม เกษตรกรรม อุทกวิทยาและสหวิทยาการทางด้านวิทยาศาสตร์อื่น ๆ จะทำการศึกษาภูมิประเทศเพื่อทำความเข้าใจพื้นที่สันปันน้ำ ลุ่มน้ำ  ระบบลำธาร อุทกธรณีวิทยา การระบายน้ำและผลกระทบต่อคุณภาพน้ำ ลำดับที่ซับซ้อนของข้อมูลผิวโลกมักนำมาใช้เป็นตัวแปรเสริมในการทำแบบจำลองการเคลื่อนย้ายทางอุทกศาสตร์ (เช่น SWMM หรือ โมเดล DSSAM) เพื่อพยากรณ์คุณภาพน้ำในแม่น้ำ
การทำความเข้าในภูมิประเทศยังสามารถทำให้การอนุรักษ์ดินมีประสิทธิภาพ โดยเฉพาะอย่างยิ่งในด้านเกษตรกรรม การไถดินตามแนวขวางเป็นวิธีการหนึ่งที่สามารถทำให้ทำการเกษตรบนพื้นที่ลาดชันได้ (การไถดินตามแนวขวางช่วยลดการชะล้างหน้าดินไม่ให้ไหลไปตามความลาดชั้นของภูมิประเทศ)
ด้านการทหารนั้น การศึกษาภูมิประเทศมีความสำคัญอย่างยิ่ง เพราะการวางกองกำลัง การวางกลยุทธ์ป้องกันและรุกคืบ ล้วนแล้วแต่จำเป็นต้องใช้ภูมิประเทศที่คาดว่าน่าจะได้เปรียบกว่าฝั่งตรงข้าม
ภูมิประเทศเป็นสิ่งหนึ่งที่ทำให้เกิดรูปแบบสภาพอากาศ พื้นที่ ๆ อยู่ใกล้กันอาจมีสภาพอากาศที่แตกต่างกันเช่น พื้นที่หน้าเขาอุดมสมบูรณ์และมีหยาดน้ำฟ้ามากกว่าพื้นที่หลังเขา (พื้นที่หลังเขาเป็น เงาฝน)
ภูมิประเทศส่งผลต่อการบินเป็นอย่างมาก โดยส่งผลต่ออุปกรณ์การบินต่าง ๆ เช่น เรดาห์ ระบบนำทางและวิทยุติดต่อกับภาคพื้นดิน หรือส่งผลต่อ เครื่องบินที่มีเพดานบินต่ำ เครื่องบินซ้อมรบ และความสูงของสนามบิน (ดูเพิ่มที่ ระบบเตือนหลีกเลี่ยงภูมิประเทศ)
ความต่างระดับ

ความต่างระดับ หรือ ความสูงต่ำของผิวโลก เป็นการวัดการเปลี่ยนแปลงเชิงปริมาณ เช่นความสูงในแนวดิ่งของภูมิทัศน์ มักจะเป็นปริมาณความแตกต่างระหว่างจุดต่ำสุดและจุดสูงสุดในพื้นที่หนึ่ง ๆ ที่มีขอบเขตจำกัด
ธรณีสัณฐานวิทยา

บทความหลัก: ธรณีสัณฐานวิทยา
ธรณีสัณฐานวิทยาเป็นศาสตร์ที่ศึกษาต้นกำเนิดและวิวัฒนาการของภูมิประเทศ ภูมิประเทศเกิดขึ้นตามกระบวนการทางธรณีวิทยาที่ผ่านตามธรณีกาล
กระบวนการทางธรณีวิทยา เช่น การแปรสัณฐานแผ่นธรณีภาค รอยเลื่อน การเกิดชั้นหินคดโค้ง การก่อตัวของภูเขา การระเบิดของภูเขาไฟ ฯลฯ
กระบวนการการกัดเซาะ เช่น ธารน้ำแข็ง กระบวนการของธารน้ำ กระบวนการจากลม การผุผังอยู่กับที่ การเคลื่อนที่ของมวลซึ่งเป็นผลจากแรงดึงดูด เช่น แผ่นดินถล่ม การเลื่อนหลุดเป็นกระปิ หินพังเป็นต้น
เหตุการณ์ที่ส่งผลกระทบจากนอกโลก เช่น อุกกาบาต แอ่งกระแทก
เดอะไดได

| เดอะไดได The Dai Dai |
| --- | --- |
สมาชิกวง "เดอะไดได" จากซ้ายไปขวา: โดนัท, มิ้นท์, คามิน
ข้อมูลพื้นฐาน
ที่เกิด:  กรุงเทพมหานคร ประเทศไทย
แนวเพลง: ป๊อบ,ซินธ์ป๊อป
ช่วงปี: พ.ศ. 2557 - ปัจจุบัน
ค่ายเพลง: Genie Records (พ.ศ. 2557 - ปัจจุบัน)

สมาชิก: มิ้นท์ - ธิติรัตน์ โรจน์แสงรัตน์ (ร้องนำ) โดนัท - ฐิติภัทร สุนทรฐิติ (เบส) คามิน - คามิน ภัคดุรงค์ (คีย์บอร์ด,ซินธิไซเซอร์)

เว็บไซต์: The Dai Dai (Facebook) The Dai Dai (Instagram) The Dai Dai (YouTube)
เดอะไดได (อังกฤษ: The Dai Dai) วงดนตรีซินธ์ป๊อบสัญชาติไทยจากค่าย Genie Records ภายใต้สังกัดจีเอ็มเอ็ม แกรมมี่ มีลักษณะเด่นทางด้านการแต่งตัวที่เน้นสีสันสดใสและแนวดนตรีที่จัดจ้าน เปิดตัวและเป็นที่รู้จักครั้งแรกในคอนเสิร์ต Genie Fest 16 ปีแห่งความร็อก เมื่อปี พ.ศ. 2557 โดยเป็นวงเปิดวงแรกให้กับคอนเสิร์ตครั้งนี้
ประวัติของวง

คำว่า Dai Dai มีหลายความหมาย ภาษาญี่ปุ่น หมายถึง ผลไม้สีส้ม ๆ เหลือง ๆ ที่กำลังสุกงอม ส่วนภาษาไทย หมายถึง อะไรก็ได้ ที่ไม่ตายตัว "เดอะไดได" จึงถือว่าเป็นวงดนตรีที่ดูนอกกรอบ ไม่อิงกฎเกณฑ์ใด ๆ มีความสนุกและความแปลก ซึ่งก็ขึ้นอยู่กับการตีความของคนฟังเพลงด้วย
ในปี พ.ศ. 2559 ช่วงปลายเดือนเมษายน เปิดตัวเพลงแรก คือ "หากค่ำคืน" ในชื่อโปรเจ็กต์ "Showroom 3" เป็นเพลงที่แต่งโดย "มิ้นท์" ธิติรัตน์ โรจน์แสงรัตน์ โดยเริ่มแต่งทำนองจากการเล่นอูคูเลเล่ จากนั้นจึงแต่งเนื้อร้อง นอกจากนี้ "นะ" รัตน จันทร์ประสิทธิ์ นักร้องนำวงโพลีแคต ยังมีส่วนช่วยในการเรียบเรียงเนื้อเพลงให้มีความสมบูรณ์ เพลงนี้เป็นเพลงที่ถ่ายทอดความรู้สึกเหงา คิดถึงคนรักหรือใครบางคน แต่ไม่ถึงกับเศร้า เป็นเพลงที่มีเสียงของซินธิไซเซอร์หรือเครื่องดนตรีสังเคราะห์ผสมอยู่ จึงเป็นเพลงที่มีความสนุกสนาน
ในปี พ.ศ. 2560 ช่วงปลายเดือนกุมภาพันธ์ เปิดตัวเพลงที่ 2 คือ "ง่ายจะตาย" เพลงเศร้าที่แต่งเนื้อร้องและทำนองโดย "นะ" รัตน จันทร์ประสิทธิ์ นักร้องนำวงโพลีแคต เป็นเพลงที่ได้แรงบันดาลใจจาก "มิ้นท์" นักร้องนำของวง ถ่ายทอดตัวตนของเธอในอีกมุมมองหนึ่ง พูดถึงการเก็บความเศร้าเอาไว้ภายใต้รอยยิ้มที่ร่าเริง ท่าทางที่ดูเข้มแข็งตลอดเวลา ดูเหมือนว่าไม่เป็นอะไร แต่เมื่อต้องเผชิญกับความจริงบางอย่าง ที่เรียกว่า "ความเสียใจ" ก็ไม่เคยทำได้และต้องเก็บเอาไว้คนเดียว แต่ก็ยังบอกกับใคร ๆ ว่า "แค่ไม่ร้องไห้ ง่ายจะตาย"
ซิงเกิลเพลง

| ปี | วันที่เผยแพร่ | ชื่อเพลง | หมายเหตุ | อัลบั้ม |
| --- | --- | --- | --- | --- |
| 2559 | 27 เมษายน | "หากค่ำคืน" | - | Showroom 3 |
| 2560 | 28 กุมภาพันธ์ | "ง่ายจะตาย" | - | Showroom 3 |
| 2560 | 22 สิงหาคม | "ฝนโปรยปราย" | - | Showroom 3 |
| 2561 | 16 พฤศจิกายน | "ไม่สมประกอบ" | - | - |
| 2562 | 23 ตุลาคม | "เย เย เย (Single Lady)" | Ft. ปราง ปรางทิพย์ , J JAZZSPER | - |
ข้อมูลเพิ่มเติม

"มิ้นท์" ธิติรัตน์ โรจน์แสงรัตน์ เคยชนะเลิศการประกวด S-Club Talented Boys & Girls เมื่อปี พ.ศ. 2552 และ The Acting Queen ล้านฝันสนั่นจอ เมื่อปี พ.ศ. 2554 มีผลงานทางการแสดง เช่น ภาพยนตร์เรื่อง "Love Syndrome รักโง่ ๆ" ได้รับรางวัลสาขานักแสดงสมทบหญิงยอดเยี่ยม "คมชัดลึก อวอร์ด ครั้งที่ 11" จากภาพยนตร์เรื่องนี้ ภาพยนตร์เรื่อง "รักเลี้ยว..เฟี้ยวว!!(อ่ะ)" และภาพยนตร์เรื่อง "ความฝันอันสูงสุด" แสดงคู่กับธนฉัตร ตุลยฉัตร นอกจากนี้เธอยังถ่ายแบบและเป็นนางแบบให้กับนิตยสาร เช่น Volume
เดโมลิชัน

| Demolition |
| --- | --- |

ทีม
สมาชิก: Ax Smash Smash (original) Crush Blast 
ส่วนสูง: Ax: 6 ฟุต 3 นิ้ว (1.91 เมตร) Smash: 6 ฟุต 2 นิ้ว (1.88 เมตร) Crush: 6 ฟุต 6 นิ้ว (1.98 เมตร)
มาจาก: Parts Unknown
เปิดตัว: January 17, 1987
แตกกลุ่ม: May 6, 2017
เดโมลิชันเป็นทีมแท็กมวยปล้ำอาชีพของอเมริกาที่โดดเด่นที่สุดในช่วงปลายทศวรรษ 1980 และต้นทศวรรษ 1990 ในสหพันธ์มวยปล้ำโลก (WWF, ปัจจุบันคือ WWE) ซึ่งประกอบด้วย Ax (Bill Eadie), Smash (Barry Darsow) และต่อมาคือ Crush (Brian Adams) ใน WWF เป็นแชมป์แท็กทีมโลกของ WWF สามสมัย และถือสถิติจำนวนวันรวมกันมากที่สุดในฐานะแชมป์ปัจจุบันที่มีแชมป์ดังกล่าว
การครองแชมป์ครั้งแรกของพวกเขาด้วยตำแหน่ง WWF World Tag Team Championship ถือเป็นการครองที่ยาวนานเป็นอันดับสี่ของตำแหน่งแชมป์แท็กทีมในประวัติศาสตร์ WWE (รองจากการครองของ Mark Coffey และ Wolfgang ด้วยตำแหน่ง NXT UK Tag Team Championship การครองของ The New Day ด้วยตำแหน่ง Raw Tag Team Championship และการครองของ The Usos ด้วยตำแหน่ง SmackDown Tag Team Championship) และถือเป็นการครองที่ยาวนานที่สุดในประวัติศาสตร์สำหรับตำแหน่งแชมป์เฉพาะนั้น (ซึ่งไม่มีอีกต่อไปตั้งแต่ปี 2010) เริ่มต้นในปี 2007 Ax และ Smash กลับมารวมตัวกันอีกครั้งโดยปรากฏตัวหลายครั้งในงานอิสระต่างๆ และงานประชุมของตำนาน
ผลงานแชมป์และรางวัลทั้งหมด

Great Lakes Championship Wrestling
GLCW Tag Team Championship (1 time)
Keystone State Wrestling Alliance
KSWA Tag Team Championship (1 time)
Legends Pro Wrestling
XWF/LPW Hall of Fame Inductees- Class 2008 (2/22/08)
Pro Wrestling Illustrated
Ranked #59 of the 100 best tag teams during the "PWI Years" in 2003
POWW Entertainment
POWW Tag Team Championship (1 time)
United States Xtreme Wrestling
UXW Tag Team Championship (1 time)
Universal Supertars of Wrestling
USA Tag team title (1 time) – Ax and Blast
World Wrestling Federation
WWF Tag Team Championship (3 times) – Crush joined team midway through third reign
แหล่งข้อมูลอื่น

Demolition's OWW Profile
Demolition's WWE Alumni Profile
กอนดอร์

ตราสัญลักษณ์แห่งกอนดอร์ ประกอบด้วย พฤกษาขาว ดาวเจ็ดดวง และมงกุฎปีก
กอนดอร์ (อังกฤษ: Gondor) คือชื่ออาณาจักรมนุษย์แห่งหนึ่งบนทวีปมิดเดิลเอิร์ธ ในจินตนิยายของ เจ. อาร์. อาร์. โทลคีน ปรากฏในนวนิยายแฟนตาซีเรื่อง เดอะลอร์ดออฟเดอะริงส์ ก่อตั้งโดย อิซิลดูร์ และ อนาริออน โอรสของ เอเลนดิล เมื่อปีที่ 3320 ของยุคที่สอง หลังจากการล่มสลายของอาณาจักรนูเมนอร์ มีอาณาจักรอาร์นอร์ ทางเหนือ (ซึ่งก่อตั้งโดยเอเลนดิลเอง) เป็นอาณาจักรคู่กัน
ชื่อ กอนดอร์ เป็นคำภาษาซินดาริน มาจากคำว่า กอนดฺ (gond) หมายถึง ก้อนหิน และ (น)ดอร์ ((n)dor) หมายถึง แผ่นดิน ชื่อรวมจึงหมายถึง ดินแดนแห่งศิลา เข้าใจว่าเป็นเพราะภูมิประเทศส่วนใหญ่ของอาณาจักรที่ตั้งอยู่บนเทือกเขาเอเร็ดนิมไรส์ (Ered Nimrais) และเทือกเขาอื่นๆ ที่ต่อเนื่องกันนั่นเอง ส่วนในภาษาเควนยาจะเรียกว่า ออนโดโนเร (Ondonórë)
ทั้งอาณาจักรกอนดอร์และอาร์นอร์ บางครั้งเรียกรวมกันว่าเป็น "อาณาจักรแห่งชาวดูเนไดน์ผู้ลี้ภัย"
แว่นแคว้นต่างๆ ในกอนดอร์

กอนดอร์ประกอบด้วยแว่นแคว้นต่างๆ ดังต่อไปนี้
อิธิลิเอน ซึ่งอยู่บนอีกฟากหนึ่งของแม่น้ำอันดูอิน
อโนริเอน ในคาเลนาร์ดอน
ลอสซาร์นัค
เลเบนนิน ดินแดนแห่งแม่น้ำทั้งห้า
เบลฟาลัส
ดอร์-เอน-แอร์นิล อาณาจักรในปกครองของเจ้าชายแห่งโดลอัมรอธ
ลาเมดอน ทางเหนือของแม่น้ำริงกโล
อันฟาลัส หรือ แลงสแตรนด์ แคว้นทางตะวันตกเฉียงใต้
ดินแดนตลอดแหลมอันดรัสต์ไม่ค่อยมีประชากรอาศัยอยู่ ส่วนแคว้นศักดินาต่างๆ ปกครองโดยบรรดาเจ้านายและขุนนางชั้นสูง ในยุคที่สี่ เจ้านายชั้นสูงสุดในกอนดอร์มีสององค์คือ เจ้าชายแห่งอิธิลิเอน และ เจ้าชายแห่งโดลอัมรอธ
นอกจากนี้ยังมีดินแดนอื่นๆ ที่เคยอยู่ใต้อาณัติของกอนดอร์ คือ
ฮารอนดอร์ หรือกอนดอร์ใต้ รัฐกันชนระหว่างกอนดอร์กับฮารัด
คาเลนาร์ดอน แคว้นที่กอนดอร์มอบให้ เอโอเธด ไปเมื่อปีที่ 2510 ของยุคที่สาม ต่อมากลายเป็นอาณาจักรโรฮัน
เอเน็ดไวธ์ แคว้นนี้ไม่เคยมีประชาชนจากกอนดอร์ไปตั้งถิ่นฐานจริงจัง ต่อมาก็ถูกทิ้งร้าง ยกเว้นแต่เพียงเมืองธาร์บัด ซึ่งตั้งอยู่ที่ชายอาณาเขตระหว่างกอนดอร์กับอาร์นอร์
แผ่นดินตะวันออก ระหว่างป่าใหญ่กรีนวู้ด กับทะเลสาบรูห์น
อุมบาร์ เป็นดินแดนในอาณัติของกอนดอร์ตั้งแต่ยุคของกษัตริย์เออาร์นิลที่ 1 จนถึงยุคกบฏราชวงศ์
โรห์วานิออน ดินแดนนี้ไม่เคยตกเป็นของกอนดอร์ แต่ได้รับอิทธิพลจากกอนดอร์อยู่มากในบางช่วงระหว่างยุคที่สาม
เมืองและสถานที่สำคัญในกอนดอร์

เมืองสำคัญในกอนดอร์ประกอบด้วย
ไคร์อันดรอส
คาเลมเบล
โดลอัมรอธ
เอเร็ค
ลินเฮียร์ เมืองที่ตั้งอยู่ใกล้จุดบรรจบระหว่างแม่น้ำกิลไรน์ และแม่น้ำแซร์นิ
มินัสทิริธ (ชื่อเดิม มินัสอะนอร์) นครแห่งราชัน
ออสกิเลียธ เมืองหลวงเดิมของกอนดอร์ ตั้งอยู่บนฝั่งแม่น้ำอันดูอิน
เพลาเกียร์ เมืองท่าใหญ่ทางใต้ของกอนดอร์ เชื่อว่าเป็นเมืองที่อิซิลดูร์และอนาริออนมาถึงอาณาจักรกอนดอร์เป็นครั้งแรก
ทาร์นอส เมืองหนึ่งใน ดอร์-เอน-แอร์นิล
นอกจากนี้ยังมีสถานที่น่าสนใจอื่นๆ อีก คือ
อะมอนเฮน และ อะมอนลอว์
อังเกรนอสต์ เมืองปราการไอเซนการ์ด ซึ่งต่อมามอบให้ซารูมาน
อะกลารอนด์ ตั้งอยู่ในเฮล์มส์ดีพ
หอคอยตรวจตราเส้นทางผ่านช่องเขา คิริธอุงโกล
ดัวร์ธัง ป้อมปราการที่ใหญ่ที่สุดในมอร์ดอร์ สร้างขึ้นเพื่อเฝ้าระวังเทือกเขาเอเฟลดูอัธ
มินัสอิธิล ถูกมอร์ดอร์ยึดไปและเปลี่ยนชื่อเป็น มินัสมอร์กูล
ธาร์บัด เมืองที่เป็นดินแดนร่วมระหว่างกอนดอร์กับอาร์นอร์ ต่อมาถูกทิ้งร้าง
อุมบาร์ เมืองท่าไกลออกไปทางใต้
ผู้สำเร็จราชการแทนพระองค์ (ประเทศไทย)

| ผู้สำเร็จราชการแทน แห่งราชอาณาจักรไทย |
| --- | --- |
ธงประจำตำแหน่งผู้สำเร็จราชการแทนพระองค์
ผู้ดำรงตำแหน่งคนปัจจุบัน ตำแหน่งว่าง ตั้งแต่ 1 ธันวาคม พ.ศ. 2559
ผู้แต่งตั้ง: พระมหากษัตริย์ไทย
วาระ: ขึ้นอยู่กับพระมหากษัตริย์
สถาปนา: พ.ศ. 2411
ผู้สำเร็จราชการแทนพระองค์ เป็นผู้บริหารราชการแผ่นดินในพระปรมาภิไธยหรือพระนามาภิไธยพระมหากษัตริย์ไทย เนื่องจากพระมหากษัตริย์ดำรงอยู่ในสถานะพิเศษ หรือทรงพระประชวรก็ดี ทรงไม่อาจบริหารพระราชกิจได้ก็ดี หรือไม่ทรงอยู่ในประเทศไทยก็ดี
ข้อกำหนดตามรัฐธรรมนูญ

รัฐธรรมนูญแห่งราชอาณาจักรไทย พุทธศักราช 2560 กำหนดให้มีผู้สำเร็จราชการแทนพระองค์ภายใต้วิธีการและเงื่อนไขดังต่อไปนี้
มาตรา 16
ในเมื่อพระมหากษัตริย์จะไม่ประทับอยู่ในราชอาณาจักร หรือจะทรงบริหารพระราชภาระไม่ได้ด้วยเหตุใดก็ตาม จะทรงแต่งตั้งบุคคลคนหนึ่งหรือหลายคนเป็นคณะขึ้น ให้เป็นผู้สำเร็จราชการแทนพระองค์หรือไม่ก็ได้ และในกรณีที่ทรงแต่งตั้งผู้สำเร็จราชการแทนพระองค์ให้ประธานรัฐสภาเป็นผู้ลงนามรับสนองพระบรมราชโองการ
มาตรา 17
ในกรณีที่พระมหากษัตริย์มิได้ทรงแต่งตั้งผู้สำเร็จราชการแทนพระองค์ ตามมาตรา 16 หรือในกรณีที่พระมหากษัตริย์ไม่สามารถทรงแต่งตั้งผู้สำเร็จราชการแทนพระองค์เพราะยังไม่ทรงบรรลุนิติภาวะหรือเพราะเหตุอื่น แต่ต่อมาคณะองคมนตรีพิจารณาเห็นว่ามีความจำเป็นสมควรแต่งตั้งผู้สำเร็จราชการแทนพระองค์และไม่อาจกราบบังคมทูลให้ทรงแต่งตั้งได้ทันการ ให้คณะองคมนตรีเสนอชื่อบุคคลคนหนึ่งหรือหลายคนเป็นคณะ ตามลำดับที่โปรดเกล้าโปรดกระหม่อมกำหนดไว้ก่อนแล้วให้เป็นผู้สำเร็จราชการแทนพระองค์ แล้วแจ้งประธานรัฐสภาเพื่อประกาศในพระปรมาภิไธยพระมหากษัตริย์ แต่งตั้งผู้นั้นขึ้นเป็นผู้สำเร็จราชการแทนพระองค์
มาตรา 18
ในระหว่างที่ไม่มีผู้สำเร็จราชการแทนพระองค์ตามมาตรา 16 หรือ มาตรา 17 ให้ประธานองคมนตรีเป็นผู้สำเร็จราชการแทนพระองค์เป็นการชั่วคราวไปพลางก่อน
ในกรณีที่ผู้สำเร็จราชการแทนพระองค์ซึ่งได้รับการแต่งตั้งตามมาตรา 16 หรือ มาตรา 17 ไม่สามารถปฏิบัติหน้าที่ได้ ให้ประธานองคมนตรีทำหน้าที่ผู้สำเร็จราชการแทนพระองค์เป็นการชั่วคราวไปพลางก่อน
ในระหว่างที่ประธานองคมนตรีเป็นผู้สำเร็จราชการแทนพระองค์ตามวรรคหนึ่งหรือในระหว่างที่ประธานองคมนตรีทำหน้าที่ผู้สำเร็จราชการแทนพระองค์ตามวรรคสอง ประธานองคมนตรีจะปฏิบัติหน้าที่ในฐานะเป็นประธานองคมนตรีมิได้ ในกรณีเช่นว่านี้ ให้คณะองคมนตรีเลือกองคมนตรีคนหนึ่งขึ้นทำหน้าที่ประธานองคมนตรีเป็นการชั่วคราวไปพลางก่อน
ธงประจำตำแหน่ง

ธงประจำตำแหน่งผู้สำเร็จราชการแทนพระองค์กำหนดให้มีขึ้นครั้งแรกในพระราชบัญญัติธง พ.ศ. 2479 สำหรับใช้เป็นเกียรติยศของผู้ดำรงตำแหน่งผู้สำเร็จราชการแทนพระองค์ ธงนี้มีลักษณะเป็นรูปสี่เหลี่ยมจัตุรัส พื้นธงสีขาว ตรงกลางของผืนธงมีอาร์มสีเหลือง กว้าง 1 ใน 3 ส่วนของความกว้างของผืนธง ภายในอาร์มสีเหลืองมีอาร์มสีธงชาติกว้าง 3 ใน 5 ส่วนของความกว้างของอาร์มสีเหลือง เหนืออาร์มมีครุฑพ่าห์สีแดงขนาดเท่าอาร์มสีเหลือง
รายพระนามและรายนามผู้สำเร็จราชการแทนพระองค์ของไทย > รัชกาลที่ 5

| 0 | 1 | 2 | 3 | 4 |
| --- | --- | --- | --- | --- |
| ลำดับ | รูป | รายพระนาม/รายนาม | ระยะการดำรงตำแหน่ง | หมายเหตุ |
| 1 |  |  สมเด็จเจ้าพระยาบรมมหาศรีสุริยวงศ์ (ช่วง บุนนาค) | พ.ศ. 2411 - พ.ศ. 2416 | ผู้สำเร็จราชการในพระบาทสมเด็จพระจุลจอมเกล้าเจ้าอยู่หัว (ครองราชสมบัติครั้งที่ 1) |
| 2 |  | สมเด็จพระนางเจ้าเสาวภาผ่องศรี พระอัครราชเทวี  | 7 เมษายน พ.ศ. 2440  - 16 ธันวาคม พ.ศ. 2440 | ผู้สำเร็จราชการในพระบาทสมเด็จพระจุลจอมเกล้าเจ้าอยู่หัว ขณะเสด็จประพาสยุโรปครั้งที่ 1 ภายหลังได้มีการเฉลิมพระนามาภิไธยเป็น สมเด็จพระนางเจ้าเสาวภาผ่องศรี พระบรมราชินีนาถ |
| 3 |  | สมเด็จพระบรมโอรสาธิราช เจ้าฟ้ามหาวชิราวุธ สยามมกุฎราชกุมาร  | 27 มีนาคม พ.ศ. 2450  - 17 พฤศจิกายน พ.ศ. 2450 | ผู้สำเร็จราชการในพระบาทสมเด็จพระจุลจอมเกล้าเจ้าอยู่หัว ขณะเสด็จประพาสยุโรปครั้งที่ 2 ภายหลังได้ทรงขึ้นครองสิริราชสมบัติเป็น พระบาทสมเด็จพระมงกุฎเกล้าเจ้าอยู่หัว (รัชกาลที่ 6) |
รายพระนามและรายนามผู้สำเร็จราชการแทนพระองค์ของไทย > รัชกาลที่ 6

| 0 | 1 | 2 | 3 | 4 |
| --- | --- | --- | --- | --- |
| ลำดับ | รูป | รายพระนาม/รายนาม | ระยะการดำรงตำแหน่ง | หมายเหตุ |
| 1 |  | สมเด็จพระเจ้าน้องยาเธอ เจ้าฟ้าประชาธิปกศักดิเดชน์ กรมหลวงสุโขทัยธรรมราชา | พ.ศ. 2468 | ผู้สำเร็จราชการในขณะที่พระบาทสมเด็จพระมงกุฎเกล้าเจ้าอยู่หัวทรงประชวรเมื่อปลายรัชกาล ภายหลังขึ้นครองราชย์เป็น พระบาทสมเด็จพระปกเกล้าเจ้าอยู่หัว (รัชกาลที่ 7) |